Document ID: 32004R0709

Komisijas Regula (EK) Nr. 709/2004
(2004. gada 16. aprīlis),
ar ko nosaka pārejas posma pasākumus vīna nozarē sakarā ar Maltas pievienošanos Eiropas Savienībai
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās līgumu, un jo īpaši tā 2. panta 3. punktu,
ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās aktu, un jo īpaši tā 41. panta pirmo daļu,
tā kā:
(1) VII pielikuma B daļas 1. punkts Padomes 1999. gada 17. maija Regulā (EK) Nr. 1493/1999 par vīna tirgus kopīgo organizāciju [1] paredz, ka saskaņā ar nosacījumiem, kas vēl jānosaka, Kopienā iegūtu produktu etiķetes var papildināt ar informāciju, kura attiecībā uz galda vīniem ar ģeogrāfiskās izcelsmes norādi un noteiktos apvidos ražotiem kvalitatīvajiem vīniem ietver vīnogu novākšanas gadu un vienas vai vairāku vīnogu šķirņu nosaukumus. Saskaņā ar šiem noteikumiem šādu neobligātu informāciju var norādīt tikai uz noteiktos apvidos ražota kvalitatīva vīna etiķetēm un uz tām galda vīna etiķetēm, uz kurām ir ģeogrāfiskās izcelsmes norāde.
(2) Komisijas 2002. gada 29. aprīļa Regulā (EK) Nr. 753/2002, ar ko paredz atsevišķus noteikumus, kas vajadzīgi, lai piemērotu Padomes Regulu (EK) Nr. 1493/1999 attiecībā uz konkrētu vīna nozares produktu aprakstu, apzīmējumu, noformējumu un aizsardzību [2], ir noteikumi par norādēm, kas var būt uz etiķetēm, piemēram, vīnogu novākšanas gads un vīna ražošanā izmantotā(-s) vīnogu šķirne(-s). Saskaņā ar šiem noteikumiem šādas neobligātas norādes var būt tikai uz noteiktos apvidos ražotu kvalitatīvu vīnu etiķetēm un uz to galda vīnu etiķetēm, uz kurām ir ģeogrāfiskās izcelsmes norāde.
(3) Malta ražo un izgatavo tikai tādu galda vīnu galvenokārt no Itālijas vīnogu misas un vīnogām, ko patlaban marķē, norādot vīnogu novākšanas gadu un izmantoto vīnogu šķirni(es). Saskaņā ar Regulām (EK) Nr. 1493/1999 un (EK) Nr. 753/2002 no dienas, kad Malta pievienosies Eiropas Savienībai, šī valsts vairs nevarēs norādīt šo informāciju.
(4) Šīs izmaiņas saistībā ar Maltas izcelsmes vīna vai Maltā izgatavota vīna etiķetēšanu var radīt ievērojamus zaudējumus Maltas ražotājiem, jo patērētāji ir pieraduši pie patlaban izmantotajām etiķetēm, kurās ietverta konkrēta informācija. Lai izvairītos no jebkādiem traucējumiem Maltas tirgū un paredzētu sekmīgu pāreju no Maltas pašreizējās situācijas uz Kopienas etiķetēšanas noteikumiem, var paredzēt pagaidu atkāpi no Regulām (EK) Nr. 1493/1999 un (EK) Nr. 753/2002, lai arī turpmāk uz Maltas vīnu etiķetēm varētu norādīt vīnogu novākšanas gadu un izmantoto vīnogu šķirni(-es).
(5) Šajā regulā paredzētie pasākumi ir saskaņā ar Vīna pārvaldības komitejas atzinumu,
IR PIEŅĒMUSI ŠO REGULU.
1. pants
Neatkarīgi no Regulas (EK) Nr. 1493/1999 VII pielikuma B daļas 1. punkta a) apakšpunkta pirmā un otrā ievilkuma līdz 2006. gada 30. aprīlim uz Maltas izcelsmes vīna vai Maltā izgatavota vīna etiķetēm norāda vīnogu novākšanas gadu un vienu vai vairākas izmantotās vīnogu šķirnes.
2. pants
Neatkarīgi no Regulas (EK) Nr. 753/2002 18. panta un 19. panta 1. punkta a) apakšpunkta līdz 2006. gada 30. aprīlim uz Maltas izcelsmes vīna vai Maltā izgatavota vīna etiķetēm norāda vīnogu novākšanas gadu un vienu vai vairākas izmantotās vīnogu šķirnes.
3. pants
Šī regula stājas spēkā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās līguma spēkā stāšanās dienā un saskaņā ar minēto Līgumu.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 16. aprīlī

Labels: 3
18
15
17